**OBRAZLOŽITEV**

**(1)** Resolucija o nacionalnem programu varstva pred naravnimi in drugimi nesrečami za obdobje od 2016 do 2022 (v nadaljevanju program) je tretji nacionalni program, ki je pripravljen na podlagi Zakona o varstvu pred naravnimi in drugimi nesrečami za obdobje sedmih let. Program je pripravljen na podlagi analize stanja na področju varstva pred nesrečami in s ciljem, da se posebna pozornost nameni ukrepom in nalogam na področju preventive, kar od nas zahteva tudi Sklep Evropskega parlamenta in sveta, št. 1313/2013/EU o mehanizmu Unije na področju civilne zaščite. Program upošteva tudi obveznosti Slovenije, ki izhajajo iz sprejetih mednarodnih konvencij in sporazumov, načela in usmeritve Agende 21 ter temeljne cilje in usmeritve iz strategije OZN za varnejši svet v 21. stoletju. Program temelji na Resoluciji o strategiji nacionalne varnosti Republike Slovenije. Temu so prilagojeni tudi temeljni cilji programa, ki zagotavljajo ustreznejše preventivno ravnanje, pripravljenost in ukrepanje ob nesrečah. Ciljem so prilagojene usmeritve za razvoj opazovalnih in drugih sistemov, preventivnih dejavnosti in zmogljivosti ter sil za zaščito, reševanje in pomoč, izobraževanje in usposabljanje, razvojno in raziskovalno delo, odpravljanje posledic nesreč in mednarodno sodelovanje.

Viri ogrožanja, ki ga predstavljajo naravne nesreče, se v preteklem obdobju niso bistveno spremenili, z izjemo žleda, ki po veljavnih ocenah ogroženosti, sicer narejenih pred desetletjem, ni pomenil takšne grožnje, kot se je pokazalo leta 2014. Stalnica ogrožanja so še vedno potresi, poplave, zemeljski in snežni plazovi, močan veter, neurja in podobno. V zadnjih letih se povečujeta intenzivnost in dinamičnost vremenskih pojavov, kar vpliva tudi na obsežnejše posledice te vrste. Zaradi neviht oziroma velike količine padavin v kratkem časovnem obdobju prihaja v zadnjih letih do obsežnih hudourniških poplav, viharnih vetrov, močne toče in podobnih pojavov. V obdobju veljavnosti zadnjega programa smo bili priča povečevanju nevarnosti za množične nesreče v prometu (AC Dolenjka, dvakrat AC Primorka), balonarska nesreča na Barju, nesreče pri adrenalinskih športih v zraku z zmaji, jadralnimi padali ipd.. Aktualno je vprašanje pandemije, ki je pogojeno tudi z globalizacijo. V posebni medresorski delovni skupini sproti spremljamo tudi varnostne razmere z vidika morebitnih terorističnih aktivnosti oziroma drugih groženj.

Aktualnost ogroženosti Republike Slovenije zaradi naravnih in drugih nesreč potrjujejo tudi podatki o nesrečah, ki so se zgodile v zadnjih letih.

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 | 2015 |
| **Naravne nesreče** | visoko plimovanje morja |   |  | 25 | 16 | 2 | 20 | 21 | 14 | 10 |
| poplave  |   |  | 1220 | 1843 | 317 | 1081 | 575 | 2335 | 513 |
| plazovi |   |  | 82 | 60 | 16 | 54 | 119 | 246 | 28 |
| visok sneg |   |  | 66 | 130 | 28 | 491 | 138 | 1284 | 16 |
| toča |  |  | 33 | 0 | 13 | 6 | 19 | 6 | 4 |
| močan veter |   |  | 321 | 189 | 234 | 617 | 737 | 451 | 458 |
| udari strel |   |  | 19 | 16 | 31 | 10 | 14 | 26 | 21 |
| žled |  |  | 0 | 4 | 0 | 3 | 0 | 2.615 | 0 |
| prekinitev prometa zaradi naravnih pojavov |  |  | 1 | 3 | 0 | 26 | 7 | 17 | 2 |
| epidemije in okužbe ljudi, živali in rastlin |   |  | 0 | 1 | 0 | 2 | 1 | 0 | 5 |
| **Druge nesreče** | nesreče v gorah |   |  | 260 | 270 | 311 | 302 | 320 | 226 | 295 |
| ogrožanje ali napad živali na ljudi in stvari |  |  | 7 | 11 | 43 | 22 | 84 | 33 | 86 |
| nesreče pri športnih, rekreativnih in drugih dejavnostih |  |  | 112 | 125 | 146 | 185 | 142 | 132 | 130 |
| nesreče na žičnicah, vzpenjačah |  |  | 7 | 1 | 0 | 0 | 5 | 2 | 2 |
| delovne in rudniške nesreče |  |  | 151 | 113 | 156 | 123 | 166 | 171 | 196 |
| nesreče v cestnem prometu |   |  | 2156 | 1892 | 2266 | 2253 | 2688 | 2571 | 2677 |
| nesreče v železniškem prometu |  |  | 27 | 20 | 35 | 30 | 27 | 43 | 32 |
| nesreče v pomorskem prometu |  |  | 0 | 3 | 0 | 1 | 0 | 0 | 1 |
| nesreče v zračnem prometu |  |  | 14 | 13 | 19 | 17 | 16 | 12 | 36 |
| reševanje obolelih oseb |  |  | 23 | 51 | 108 | 153 | 84 | 121 | 241 |
| nesreče v podzemskih jamah in breznih |  |  | 9 | 6 | 4 | 19 | 2 | 2 | 16 |
| nesreče na vodi in v vodi |   |  | 64 | 64 | 115 | 90 | 74 | 105 | 70 |
| pogrešane osebe, živali in stvari |   |  | 227 | 203 | 229 | 271 | 264 | 318 | 292 |
| **Požari in eksplozije** | požari v objektih |   |  | 3676 | 3173 | 3791 | 3854 | 3672 | 3574 | 3647 |
| požari na prometnih sredstvih |   |  | 726 | 670 | 686 | 638 | 646 | 660 | 720 |
| požari v naravi oziroma na prostem |   |  | 2878 | 1435 | 3061 | 4047 | 2370 | 1279 | 2163 |
| požari v komunalnih in drugih zabojnikih |  |  | 632 | 449 | 687 | 607 | 449 | 408 | 427 |
| eksplozije |   |  | 18 | 31 | 31 | 23 | 32 | 33 | 21 |
| **Onesnaženja, nesreče z nevarnimi snovmi** | sproščanje nevarnih plinov (brez eksplozij kot posledice) |   |  | 163 | 139 | 198 | 168 | 239 | 227 | 267 |
| nesreče z nevarnimi snovmi |   |  | 585 | 496 | 453 | 466 | 512 | 497 | 546 |
| **Najdbe NUS** | najdbe neeksplodiranih ubojnih sredstev |  | 367 | 442020 | 339439439494 | 4423823 | 4471871 | 448686 | 44744 |
| **Tehnična in druga pomoč** | tehnična in druga pomoč |  | 3337 | 3088 | 3298 | 3386 | 3900 | 4159 | 4204 |

**(2)** Nacionalni program varstva pred naravnimi in drugimi nesrečami, ki se izteka, je sprejel Državni zbor Republike Slovenije leta 2009. Program je obsegal obdobje do konca leta 2015. Poseben poudarek v nacionalnem programu je bil namenjen nadaljnjemu načrtnemu povečevanju zmogljivosti in opazovalnih omrežij za pravočasno napovedovanje, odkrivanje ter spremljanje nevarnosti naravnih in drugih nesreč, zlasti pa sistemov za zgodnje meteorološko, hidrološko in lavinsko opozarjanje (projekt BOBER), pripravljenosti ter zmogljivosti sil za zaščito, reševanje in pomoč. Za uresničevanje nacionalnega programa je vlada sprejemala letne načrte.

Skladno z nacionalnim programom varstva pred naravnimi in drugimi nesrečami iz leta 2009 so bile v minulem obdobju dopolnjene normativne, organizacijske in funkcionalne ureditve sistema varstva pred naravnimi in drugimi nesrečami. Leta 2011 sta bila spremenjena in dopolnjena Zakon o varstvu pred požarom in Zakon o varstvu pred utopitvami. Zakon o varstvu pred požarom je bil leta 2012 ponovno spremenjen oziroma dopolnjen zaradi spremembe Zakona o graditvi objektov. Že pred tem, leta 2010, je bil dopolnjen Zakon o varstvu pred naravnimi in drugimi nesrečami, v katerem so bile delodajalcem dane možnosti nadomestila izgubljenega dohodka, ki nastane zaradi odsotnosti delavcev, pripadnikov reševalnih sestav, urejeno je bilo tudi področje zdravniških pregledov za nosilce dihalnih aparatov. V letih od 2011 do 2015 so bili sprejeti tudi novi izvedbeni predpisi.

Po prenovi in posodobitvi normativnih in organizacijskih temeljnih rešitev, namenjenih nadaljnjemu povečevanju učinkovitosti, racionalnosti in odzivnosti na različne nesreče, je bila njihova uvedba počasnejša, kot smo načrtovali, predvsem zaradi zniževanja finančnih sredstev in s tem nezmožnosti zagotavljanja nujnih opreme in sredstev (uniforme, osebna varovalna oprema, skupna varovalna oprema, materialna sredstva državnih rezerv zaščite in reševanja). Ustrezno so razmejene naloge med državo in občinami, pri čemer se del nalog države opravlja na regionalni ravni. Stanje pripravljenosti, razvitosti in opremljenosti med občinami je še vedno neizenačeno, predvsem zaradi velikega števila majhnih občin, v glavnem pa vse zagotavljajo najnujnejše varstvo na svojem območju. Sorazmerno so razviti informacijsko-komunikacijski sistemi, nujni za delovanje različnih reševalnih služb, vendar jih bo treba posodobiti in vzpostaviti sistem, ki bo med seboj povezoval vse deležnike v sistemu odziva. To naj bi omogočala kombinacija sistemov TETRA in DMR, .

Zaradi recesije je bila zavestno sprejeta odločitev za uveljavljanje rešitev, ki pomenijo večjo usklajenost oziroma povezanost varstva pred naravnimi in drugimi nesrečami z drugimi podsistemi nacionalne varnosti ter hkrati manjše stroške, pod pogojem, da ohranjajo raven pripravljenosti sistema za ukrepanje (usposabljanje, vaje, teoretične vaje …). Nekateri programi, ki so bili določeni v nacionalnem programu, so se spremenili zaradi sprememb virov ogrožanja (množične prometne nesreče, nesreče v predorih, nesreče z velikim številom poškodovanih, intenzivne vremenske ujme). S postavitvijo steze za dihalne aparate v podcentru v Pekrah in s prenosom programov usposabljanja, predvsem za gašenje požarov v naravnem okolju, v Sežano smo te vsebine približali gasilskim enotam na širšem območju države.

Tudi v tem programskem obdobju je bil najmanjši napredek dosežen pri uresničevanju različnih strategij in programov za izpopolnitev preventivne dejavnosti na posameznih področjih. Stanje po posameznih dejavnostih je neizenačeno in ne dosega pričakovane ravni. Z oblikovanjem Sveta vlade za varstvo pred naravnimi in drugimi nesrečami upravičeno pričakujemo, da se bo stanje z njegovim aktivnim delom in s predlogi vladi bistveno izboljšalo.

Skladno s projekcijo v nacionalnem programu pa so se v glavnem razvijali informacijsko-komunikacijski in drugi sistemi, pomembni za izvajanje zaščite, reševanja in pomoči. Podobna ocena velja za razvoj različnih sil za zaščito reševanje in pomoč.

Največja splošna reševalna služba so gasilci, prostovoljni in poklicni. Njihove naloge so se ves čas širile in so že zdavnaj prerasle le nalogo gašenja požarov. Reševanje v gorah in jamah, na vodi in iz nje opravljajo prostovoljne reševalne službe kot javno službo na ravni države. Reševanje v gorah podpira tudi Slovenska vojska s helikopterji oziroma občasno Policija, ki zagotavlja helikoptersko podporo službi nujne medicinske pomoči. Med pomembnimi dejavniki so tudi vodniki reševalnih psov, taborniki, radioamaterji, letalski klubi, ki imajo plovila za opazovanje iz zraka, Rdeči križ Slovenije in Karitas. Posebno pomembno je, da so se na novo opredelile naloge, ki jih opravljata Rdeči križ in Slovenski Karitas, ki se jima je v zadnjem obdobju pri humanitarnem delu ob nesrečah pridružila še Adra. Napredek je dosežen na področju funkcionalnega usposabljanja za zaščito, reševanje in pomoč. Premalo načrtno pa je izobraževanje v rednem izobraževalnem procesu (izbirni predmet v zadnji triadi devetletke), zaostajata usposabljanje in ozaveščanje prebivalstva, kar je naloga sistema, seveda s pomočjo sredstev javnega obveščanja.

Usmeritve na področju mednarodnega sodelovanja, ki so bile podane v posameznih poglavjih programa, so bile presežene. To še posebno velja za uresničevanje projektov mehanizma civilne zaščite v Evropski uniji. Razvijalo se je tudi dvostransko sodelovanje s sosednjimi državami, s katerimi so sklenjeni tudi meddržavni sporazumi na področju varstva pred naravnimi in drugimi nesrečami. V zadnjih letih je še posebno intenzivno sodelovanje na področju varstva pred naravnimi in drugimi nesrečami z državami v Jugovzhodni Evropi.

**(3)** Temeljni cilji razvoja varstva pred naravnimi in drugimi nesrečami v obdobju, ki ga obravnava resolucija, so izboljšanje preventive, vključno z nadaljevanjem dela pri oblikovanju ocen tveganj za posamezne nesreče, razvoj in dograditev robustnih sistemov za pravočasno napovedovanje, odkrivanje in opozarjanje na nevarnosti, reorganizacija sil za zaščito, reševanje in pomoč, prilagajanje sistema sodobnim virom ogrožanja za izboljšanje splošne pripravljenosti, dopolnjevanje infrastrukturnih sistemov, s poudarkom na izgradnji enotnega državnega omrežja radijskih zvez TETRA in DMR, za dopolnjevanje nekaterih reševalnih sestav, vključno s certificiranjem po veljavnih standardih, večje vključevanje zmogljivosti Slovenske vojske, za širjenje sistema usposabljanja, nadaljevanje raziskovalnih in razvojnih nalog ter projektov, katerih rezultati bodo odločilno prispevali k ustrezni nadgradnji informacijskega in komunikacijskega sistema, izboljšanju učinkovitosti in odzivnosti na sodobne vire ogrožanja ter k večnamenskosti uporabe različnih tehničnih in drugih sredstev ter opreme na področju varstva pred naravnimi in drugimi nesrečami, ter za izboljšanje zavarovanja in drugih sistemov, ki spodbujajo preventivno delovanje.

Na mednarodnem področju sta poleg dvostranskega sodelovanja ključna cilja ohranjanje aktivne vloge v mehanizmu civilne zaščite Evropske unije in v regiji ter vzpostavitev učinkovitega usklajevalnega mehanizma za nadaljnje uspešno sodelovanje Republike Slovenije v mednarodnih reševalnih operacijah in pri dajanju pomoči drugim državam ob večjih nesrečah, in sicer skladno z zmožnostmi ter prednostno znotraj mehanizma civilne zaščite Evropske unije in sistema Organizacije združenih narodov za odzivanje na nesreče.

Na področju varstva pred požarom bomo tudi v prihodnje sledili razvoju stroke in normativnim ureditvam na različnih področjih, ki jih združuje Zakon o varstvu pred požarom. Več pozornosti je treba nameniti načrtovanju posegov v prostor, aktualno je zagotavljanje nujnih količin vode za gašenje. Intenzivirati je treba prizadevanja po vključevanju vsebin s področja varstva pred požarom v izobraževanje na vseh ravneh. Izboljšati je treba raven izvajanja ukrepov varstva pred požarom na vseh ravneh in v vseh strukturah, s poudarkom na analizi stroškov in učinkov (tako imenovani cost-benefit). Posebno pozornost je treba nameniti vgrajenim sistemom aktivne požarne zaščite in izvajalcem posameznih ukrepov varstva pred požarom tudi z vidika pooblastil in prostega pretoka izvajanja storitev na notranjem trgu. Z vidika prepoznavanja potreb in predvsem upravičenosti izvajanja nekaterih preventivnih ukrepov varstva pred požarom je treba začeti aktivnosti na področju požarnega preiskovanja.

**(4)** Na področju razvoja opazovalnih, informacijskih, komunikacijskih, logističnih in drugih sistemov na področju zaščite, reševanja in pomoči bo dopolnjena ter posodobljena državna mreža potresnih opazovalnic, s posodobitvijo mreže postaj in drugimi tehničnimi ukrepi bo posodobljen tudi sistem za meteorološko, hidrološko, lavinsko in ekološko opozarjanje. Še naprej bomo dopolnjevali, posodabljali in prilagajali državno mrežo vodomernih postaj za opazovanje visokih vod ter vzdrževali in nadgradili simulacijska orodja za napovedovanje odtoka. Pripravili bomo in začeli uveljavljati program postavitve ter razvoja službe za pomorsko meteorologijo in hidrologijo, ki bo vključena v sistem opazovanja, obveščanja, opozarjanja in alarmiranja o ekstremnih vremenskih in hidroloških pojavih ter v podporo delovanju ob nenadnem onesnaženju morja. Dogradili bomo enoten sistem za spremljanje zunanjega sevanja za ukrepanje ob jedrskih nesrečah in drugih radioloških nevarnostih ter ga povezali z drugimi nacionalnimi in evropskimi sistemi te vrste. Nadaljevala se bosta razvoj enotnega informacijsko-komunikacijskega sistema za varstvo pred naravnimi in drugimi nesrečami ter projekt prenove sistema javnega alarmiranja, ki bo prevzet v državno pristojnost. Na področju logističnih sistemov bodo aktivnosti usmerjene v učinkovito logistično podporo silam za ZRP in delovanje Uprave RS za zaščito in reševanje. Postavitev učinkovite logistične zmogljivosti bo temeljila na optimizaciji celovitega upravljanja, pri čemer bo imel osrednjo vlogo Državni logistični center. Organizacijo tega centra z osrednjim skladiščem na lokaciji v Rojah bodo dopolnjevali regijski logistični centri (glede na oceno ogroženosti), ki bodo skupaj sestavljali teritorialno logistično podporo silam za ZRP.

**(5)** Na področju preventive bodo dopolnjene prostorske sestavine prostorskih načrtov na vseh ravneh, in sicer z upoštevanjem potreb zaščite in reševanja ter z usmeritvijo, da se prostorski razvoj na vseh območjih, zlasti pa na ogroženih, načrtuje skladno z omejitvami zaradi naravnih in drugih nesreč. Ocene tveganj za nesreče, pripravljene skladno s smernicami Evropske komisije, ki urejajo ocenjevanje in prikazovanje tveganja pri obvladovanju nesreč, bodo podlaga tudi za aktivnosti pri prostorskem načrtovanju. Pripravljena bosta strategija in program varstva pred poplavami, ki bosta temeljila na predpisanih pogojih in omejitvah za izvajanje dejavnosti ter posegov v prostor na območjih, ogroženih zaradi poplav in z njimi povezane erozije. Pripravljena bo nova karta potresne nevarnosti Slovenije za projektiranje potresno odpornih objektov (skladno z EC8, novimi podatki in najnovejšimi mednarodnimi smernicami na tem področju). Oblikovana bosta strategija in operativni program za načrtno in nenehno zmanjševanje potresne ogroženosti gradbenih objektov. Strategija bo temeljila na uporabi vseh strokovnih podlag in baz znanja, ki so na voljo. Leta 2013 razvit model za oceno potresne ogroženosti POTROG se bo posodabljal z novimi raziskavami in ocenami na državni in občinskih ravneh, ki bodo povečale zanesljivost napovedi posledic potresa na ustrezno raven. Model POTROG in njegove različice za uporabo v posameznih občinah se bodo uporabili za načrtovanje operativnih programov. Spodbujali bomo rešitve, programe in ukrepe, katerih namen bo širitev vrst zavarovanja pred naravnimi in drugimi nesrečami, zlasti povečevanje obsega zavarovanja v kmetijstvu. Znotraj ukrepa 121 – Posodabljanje kmetijskih gospodarstev so bile podprte investicije v nakup in postavitev mrež proti toči. Nadaljevalo se bo tudi opremljanje intervencijskih protipožarnih prometnic z obvestilnimi tablami za lažjo orientacijo na terenu. Prizadevali si bomo za sistemsko določitev in ureditev vzletišč za helikopterje.

**(6)** Skladno z zahtevami iz Sklepa o mehanizmu Unije na področju civilne zaščite in s prihodnjimi zahtevami na področju načrtovanja bomo v naslednjih letih začeli uveljavljati celostno načrtovanje obvladovanja tveganj za nesreče. Sedanji in prihodnji načrti zaščite in reševanja, predvsem na državni ravni, bodo predvidoma del tega načrtovanja. Vse načrte bo treba prenoviti glede na ugotovitve novih ocen ogroženosti oziroma ocen tveganj za posamezne nesreče. Uveljavljena bo nadaljnja poenostavitev načrtovanja na vseh ravneh, s poudarkom, da morajo biti razdelani predvsem koncepti zaščite in reševanja pri odzivanju na posamezne nesreče, izpopolnjeni postopki obveščanja in izmenjave podatkov med izvajalci, načrtovane rešitve za izvajanje najpomembnejših nalog pa usklajene med izvajalci in različnimi ravnmi načrtovanja. Uveljavljati bomo začeli ocenjevanje zmožnosti za obvladovanje tveganj za nesreče skladno z obveznostmi iz Sklepa o mehanizmu Unije na področju civilne zaščite. Podobno kot pri pripravi ocen tveganj za nesreče bo tudi ta proces večsektorski, predvsem s poudarkom na preventivnih ukrepih. Usklajevalec teh aktivnosti na ravni države bo Uprava RS za zaščito in reševanje. V prihodnje bodo posodobljeni in aktualizirani državni načrti zaščite in reševanja, saj morajo bolj upoštevati nove okoljske težave, ki jih bodo prinesle podnebne spremembe. V vseh državnih načrtih bodo ocenjene tudi možnosti in naloge, ki jih lahko podpreta ali izvajata Slovenska vojska z novimi vojaškimi, kadrovskimi, tehničnimi in drugimi zmogljivostmi ter Policija s svojimi zmogljivostmi.

Program oblikovanja državnih blagovnih rezerv s sredstvi za osebno in skupinsko zaščito je bil pripravljen na podlagi določil 9. člena Odloka o minimumu sredstev in opreme za osebno in skupinsko zaščito ob naravnih in drugih nesrečah ter v vojni (Uradni list RS, št. 32/92), ki določa, da mora Republika Slovenija na podlagi načrtov za zaščito in reševanje prebivalcev ob nesrečah z nevarnimi snovmi (nesreča v NE Krško, nesreče s klorom in drugimi nevarnimi snovmi) in množičnem pojavu živalskih bolezni ali terorističnih dejanj v rezervah sredstev za zaščito in reševanje za 10 odstotkov prebivalcev zagotoviti osebno zaščito pred radiološkimi in biološkimi nevarnostmi. Program je bil naknadno noveliran, in sicer na zagotovitev RKB-zaščitnih sredstev za 10.000 oseb. V preteklih srednjeročnih obdobjih (2005–2008 in 2009–2013) predpisane količine sredstev za osebno in kolektivno zaščito prebivalstva niso bile zagotovljene. Veljaven program oblikovanja državnih blagovnih rezerv za obdobje od 1. 1. 2014 do 31. 12. 2018 ne vključuje RKB-zaščitnih sredstev za prebivalstvo, zato se bodo pripravila izhodišča za program dopolnitve manjkajočih količin teh sredstev, ki bo vključen v petletni program oblikovanja državnih blagovnih rezerv po letu 2018.

Vzdrževali bomo rezerve sredstev in opreme za obvladovanje izbruhov katere koli posebno nevarne bolezni živali, ki se lahko pojavi hkrati na različnih območjih države. Sredstva in oprema bodo namenjeni zlasti postavitvi razkuževalnih enot ter čiščenju in razkuževanju na točkah območja, določenega okoli izbruha bolezni. Za oskrbo s pitno vodo se bodo zmogljivosti v rezervah povečale tako, da bo mogoče poskrbeti za začasno oskrbo najmanj 10.000 oseb.

Spodbujali bomo občine, da glede na ogroženost zaradi posameznih vrst naravnih in drugih nesreč, zlasti ob različnih vremenskih ujmah (neurja, poplave, toča), zagotavljajo svoje rezerve zaščitne in reševalne opreme ter potrošnih sredstev, prilagodijo nakupe zaščitne in reševalne opreme za svoje reševalne službe in druge operativne sestave ter zagotovijo najnujnejše zmogljivosti za začasno nastanitev ogroženih na svojem območju.

Reorganizacijo sil za ZRP bomo skladno z novimi ali dopolnjenimi normativnimi in organizacijskimi rešitvami nadaljevali na državni in regijski ravni ter spodbujali na lokalni ravni.

Za specializirane enote in službe Civilne zaščite, ki morajo vzdrževati visoko stopnjo pripravljenosti ali so namenjene delovanju na območju vse države oziroma pomoči drugim državam, bo prednostno uveljavljeno popolnjevanje s pogodbenimi pripadniki Civilne zaščite. Specializirane enote oziroma deli teh enot bodo certificirani po veljavnih mednarodnih standardih (npr. INSARAG), kar bo na podlagi zaprosila za pomoč omogočalo tudi napotitev v tujino.

V sodelovanju z organizacijami socialnega varstva, zlasti s centri za socialno delo in s pristojnim ministrstvom, bomo obravnavali in začeli uveljavljati koncept celovitega, načrtnega in usklajenega zagotavljanja psihosocialne pomoči prizadetim ali ogroženim prebivalcem ob nesrečah.

Prenovljena bodo merila za sofinanciranje ZRP. Za posamezne reševalne službe se bo povečalo število reševalcev in prilagodila druga osnovna merila za sofinanciranje, če bodo začele izvajati nove naloge oziroma če se jim bo obseg nalog bistveno razširil ali povečal.

V celotnem srednjeročnem obdobju bomo poskušali ustrezneje urediti status prostovoljnih reševalcev, zlasti v odnosu do delodajalcev, ter stimulirati tiste, ki zaposlujejo prostovoljne reševalce. Pri dopolnjevanju področne zakonodaje bomo ponovno proučili možnosti za ustrezno stimuliranje delodajalcev, ki zaposlujejo prostovoljne reševalce, še posebej na zavarovalniškem, socialnem, pokojninskem in drugih področjih.

Na vseh ravneh bosta opravljeni reorganizacija in racionalizacija Civilne zaščite, pri čemer se bo z upoštevanjem ogroženosti in novimi organizacijskimi merili povečala specializacija enot in služb, ki jih popolnjujejo pripadniki Civilne zaščite.

Na državni ravni se bo nadaljeval razvoj zmogljivosti enote Civilne zaščite za hitre reševalne intervencije za pomoč drugim državam oziroma prek ustreznih modulov za skupno pomoč znotraj EU in za intervencije ob večjih nesrečah v Sloveniji.

Prenovili bomo organiziranost in pospešili usposabljanja za specializirane enote CZ (tehnično reševanje, RKB-izvidovanje in dekontaminacija), oblikovani in usposobljeni bosta služba za podporo (v URSZR) delu Štaba Civilne zaščite Republike Slovenije (ŠCZ RS) in služba za podporo (znotraj izpostav URSZR) delu regijskih štabov Civilne zaščite (ReŠCZ).

Pripravili bomo analizo področja varstva pred neeksplodiranimi ubojnimi sredstvi (NUS). Na podlagi ugotovitev bomo, predvsem z vidika organiziranosti, opremljenosti in usposobljenosti, reorganizirali Državno enoto za varstvo pred NUS. Nadaljevali bomo posodabljanje opreme in delovnih sredstev ter postopkov za varnejše delo pripadnikov enote tudi zaradi večje povezljivosti in boljšega sodelovanja s sorodnimi enotami v Policiji in Slovenski vojski.

Gasilstvo bo tudi v naslednjem obdobju organizirano kot obvezna javna lokalna služba (javna gasilska služba), katere trajno in nemoteno opravljanje zagotavljajo lokalne skupnosti in država. Opravlja se v javnem interesu in je za prizadete ter ogrožene ljudi in živali brezplačno. Prizadevali si bomo za vključitev industrijskega gasilstva v javno gasilsko službo.

Pregledani bodo občinski načrti aktiviranja gasilskih enot in urejena hkratna aktiviranja lokalnih enot ob intervencijah širšega pomena (hkrati z GEŠP), kjer to zaradi ustrezne odzivnosti pristojne GEŠP ni nujno (čas do posredovanja največ 20 minut). Upravljavec železniških predorov, daljših od 2000 metrov, bo ustrezno opremil predore in neprekinjeno zagotavljal opremo za gasilske enote, določene za reševanje v njih.

Skladno z Državnim načrtom zaščite in reševanja ob velikem požaru v naravnem okolju se bodo začeli načrtno usposabljati tudi gasilci z manj ogroženih območij, ki so s tem načrtom predvideni za pomoč ob velikih požarih v zahodnem delu države.

Gorska reševalna zveza Slovenije bo nadaljevala načrtno posodabljanje in nadomeščanje zaščitne ter reševalne opreme in intervencijskih vozil. Kupljena bo posebna oprema za reševanje ob nesrečah med prostočasnimi aktivnostmi, kot so jadralno padalstvo, soteskanje, gorsko kolesarjenje in druge, pri katerih posredujejo gorski reševalci. Ustanovljen bo učni center gorske reševalne službe, moštvo postaj, pri katerih se je bistveno povečalo število reševanj, pa se bo povečalo.

Opredeljene so tudi težiščne razvojne naloge za ostale reševalne službe, ki jih organizirajo nevladne organizacije. Tako bo Jamarska reševalna služba nadaljevala načrtno večletno posodabljanje in dopolnjevanje zaščitne in reševalne opreme ter voznega parka reševalnih centrov, vzpostavljen bo elektronski kataster jam, enota jamarskih reševalcev pa bo vključena v prostovoljni nabor zmogljivosti civilne zaščite EU. Pripravljena bodo izhodišča in merila za sistemsko spremljanje vstopov v jame. Kinološka zveza Slovenije in Zveza reševalnih psov Slovenije bosta pripravili nacionalna preizkusa pripravljenosti reševalnih psov za reševanje v ruševinah in za iskanje pogrešanih oseb, na podlagi katerih se bodo izvajala redna preverjanja pripravljenosti reševalnih psov za sodelovanje v teh enotah.

Na področju nujne medicinske pomoči bomo začeli aktivnosti za nakup namensko opremljenih helikopterjev za nujno medicinsko pomoč in reševanje v gorah. Proučili bomo upravičenost in možnosti za zagotavljanje helikopterske nujne medicinske pomoči (HNMP) tudi v drugih krajih, bolj oddaljenih od letališča na Brniku.

Slovenska vojska bo pri zaščiti, reševanju in pomoči skladno s svojo organiziranostjo in opremljenostjo sodelovala na podlagi načrta delovanja Vihra. Nekatere enote SV se posebej opremljajo in usposabljajo za dopolnitev sil ZRP. Tudi Policija bo skladno s svojimi zmogljivostmi in pooblastili sodelovala pri opravljanju nalog na področju ZRP. Večji poudarek bo namenjen opremljanju in usposabljanju za delo ob naravnih, množičnih in drugih nesrečah doma ter posredovanju reševalne in humanitarne pomoči v tujini.

**(7)** Na področju izobraževanja in usposabljanja bo prednost namenjena posodobitvi in povečanju infrastrukturnih zmogljivosti v Izobraževalnem centru za zaščito in reševanje RS na Igu (gradnja požarne hiše 3 ter garderob in garaž, nakup simulatorja za zahtevno reševanje z višin in iz globin) ter nadaljevanju načrtnega posodabljanja in širjenja programov usposabljanja organov vodenja, pripadnikov in reševalcev ter enot in služb, ki opravljajo najzahtevnejše naloge zaščite, reševanja in pomoči. V enoti Sežana se bo nadaljevala gradnja poligonskega dela s poudarkom na opremi in objektih za izvajanje programov, povezanih z varstvom pred požari v naravnem okolju, ter za izvajanje osnovnih oblik usposabljanja (vroči trening) operativnih gasilcev. V sodelovanju s SV bodo razvite in zagotovljene vadbene zmogljivosti na letališču v Cerkljah ob Krki za usposabljanje letaliških gasilcev in gasilcev, ki so vključeni v izvajanje nalog po načrtih za primer letalske nesreče, oziroma reševalcev, ki izvajajo reševanje s pomočjo zrakoplovov. V Gasilski šoli v Izobraževalnem centru za zaščito in reševanje se bo predvidoma enkrat na leto nadaljevalo usposabljanje kandidatov za pridobitev poklica gasilec po poklicnem standardu gasilec

Novi programi se bodo uveljavljali tudi kot oblika pomoči državam kandidatkam in potencialnim kandidatkam za vstop v EU oziroma državam v širši regiji, vključno s sodelovanjem v Pobudi za pripravljenost na nesreče in njihovo preprečevanje za Jugovzhodno Evropo. Prizadevali si bomo za pridobitev mednarodnih tečajev iz programa mehanizma civilne zaščite EU in drugih mednarodnih okvirov. Še naprej bomo razvijali, organizirali in izvajali različna mednarodna usposabljanja z aktualnimi vsebinami in dobrimi praksami s področij zmanjševanja tveganja za nesreče in ukrepanja ob njih, s poudarkom na *Disaster Management Training Programme* znotraj Pobude za pripravljenost na nesreče in njihovo preprečevanje za Jugovzhodno Evropo.

Uprava Republike Slovenije za zaščito in reševanje bo skupaj z nevladnimi organizacijami in medijskimi hišami, ki so vključene v varstvo pred naravnimi in drugimi nesrečami, nadaljevala razvoj in spodbujanje načrtnejših in bolj organiziranih oblik obveščanja javnosti o potencialni ogroženosti ter seznanjanja prebivalstva z različnimi neobveznimi oblikami funkcionalnega usposabljanja za zaščito, reševanje in pomoč, še posebno za osebno in vzajemno zaščito.

**(8)** Skladno s temeljnimi cilji razvoja varstva pred naravnimi in drugimi nesrečami bomo v celotnem srednjeročnem obdobju načrtno nadaljevali raziskovalno-razvojno delo, znotraj katerega se bodo izvajale razvojno-raziskovalne naloge ter posamezne uporabnostne raziskave in študije. Poseben poudarek bo na raziskovalnih in razvojnih projektih, pri katerih bo rezultate mogoče uporabljati v obrambnem sistemu, še posebej v SV, pa tudi v sistemih varstva pred naravnimi in drugimi nesrečami ter notranje varnosti. Načrtno bomo usmerjali aktivnosti za vključevanje v mednarodne projekte mehanizma Unije na področju civilne zaščite, notranje varnosti ter raziskav in inovacij, v projekte, ki se nanašajo na sodelovanje ob velikih naravnih in drugih nesrečah. Zagotavljali bomo strokovno podporo drugim evropskim projektom.

**(9)** Vsa sredstva za izvajanje programov in nalog, določenih s tem nacionalnim programom, bodo zagotovljena z letnimi proračuni države in občin.

Sredstva za izvajanje programov, katerih nosilec je Uprava RS za zaščito in reševanje, bodo zagotovljena v proračunu uprave, sredstva za posamezne programe drugih ministrstev bodo zagotovljena z letnimi proračuni. Novi viri, ki bi se z razporeditvijo proračunskih sredstev občinam lahko namenili za zagotavljanje požarne in druge varnosti pred naravnimi in drugimi nesrečami, niso predvideni.

Temeljnih meril za zbiranje, razdeljevanje in porabo sredstev požarne takse ne bomo spreminjali, na podlagi novih ali posodobljenih ocen ogroženosti (tveganj) pa bo treba spremeniti oziroma dopolniti merila za delitev požarne takse občinam. Od skupnih sredstev požarne takse bo 70 odstotkov, ki jih prejemajo občine, še naprej namenjenih investicijski porabi, da se tako načrtno nadaljujeta posodabljanje in nadomeščanje gasilske zaščitne in reševalne opreme ter vozil.

Sredstva požarnega sklada na državni ravni se bodo namenjala tudi za zahtevnejšo in specialno opremo za delovanje gasilskih enot pri izvajanju nalog zaščite, reševanja in pomoči ob različnih vrstah nesreč (gasilske lestve – platforme, čolni itn.), za nakup opreme in vozil ter gradnjo vadbenih objektov v Izobraževalnem centru za zaščito in reševanje za zahtevnejše oblike usposabljanj gasilcev.

Pri sofinanciranju nalog na področju zaščite, reševanja in pomoči bomo upoštevali spremembe v organiziranosti, ogroženosti in opremljenosti posameznih služb in sestav, bistveno povečano število nesreč neke vrste ter nove naloge, ki jih bodo te enote ali službe začele opravljati. Prizadevali si bomo, da se za uresničevanje posameznih projektov zagotovi sofinanciranje iz evropskih skladov.

Skladno z rastjo proračunskih sredstev bomo nadaljevali vsakoletne razpise sofinanciranja za izenačevanje opremljenosti gasilske in drugih reševalnih služb med občinami, ki imajo slabše razvojne oziroma materialne možnosti, da bi tako dosegli največ 40-odstotno sofinanciranje nakupa gasilske in druge zaščitne ter reševalne opreme, glede na nabavno vrednost z davkom na dodano vrednost.

Enako se bodo kot program državnega pomena nadaljevale aktivnosti za zagotovitev specifične opreme in sredstev, namenskega plovila ter komunikacijskih in drugih sredstev, za organizacijske in druge rešitve, nujne za uvedbo ustrezne službe, sposobne za ukrepanje ob nesrečah oziroma nenadnem onesnaženju morja z naftnimi derivati in drugimi nevarnimi snovmi na celotnem akvatoriju in z zmogljivostmi za obvladovanje izpusta do 15 ton. Izvajanje tega programa se bo tudi v prihodnje usklajevalo s koordinacijo in sodelovanjem služb državnih organov, ki delujejo na morju.

Ključnega pomena za ves sistem varstva pred nesrečami, za razvoj njegovih zmogljivosti in vzdrževanje pripravljenosti operativnega dela sistema (zaščita in reševanje) v naslednjih letih bodo sredstva, ki jih bodo v ta namen zagotavljale občine. V sistemu financiranja občin ni predpisanih rešitev ali meril, po katerih naj bi se sredstva v te namene zagotavljala, vsaka občina je pri financiranju tega področja samostojna. Večina sredstev je praviloma namenjena za področje požarnega varstva, zlasti za delovanje javne gasilske službe, ki jo v večini občin opravljajo prostovoljni gasilci. V naslednjih letih veljavnosti tega programa bi morali težiti za tem, da se sredstva, ki jih namenjajo občine za vzdrževanje pripravljenosti sistema zaščite, reševanja in pomoči, ne zmanjšujejo, saj bi to negativno vplivalo tudi na učinkovitost delovanja ob nesrečah.

**(10)** Tudi v prihodnjem obdobju bomo krepili glavne oblike mednarodnega sodelovanja, kot so dejavnosti za preprečevanje nevarnosti in nesreč, medsebojno obveščanje o nevarnostih in posledicah naravnih in drugih nesreč, podpora pri razvoju in izboljšavi pripravljenosti držav za obvladovanje nesreč ter medsebojna pomoč ob večjih nesrečah.

Temeljna usmeritev bo zagotavljanje prispevka Republike Slovenije k razvoju sistemov za obvladovanje naravnih in drugih nesreč v regiji, predvsem v sodelovanju s sosednjimi državami in v Jugovzhodni Evropi. Prizadevali si bomo za izboljšanje mehanizma civilne zaščite Unije in za aktivno vlogo v mednarodnih organizacijah ter širšem mednarodnem okolju. Usmeritve za delovanje so v programu opredeljene v posameznih mednarodnih okvirih.